Okresná prokuratúra Žilina 
Moyzesova 20, 011 56 Žilina 1

Sp. zn. : 1 Pv 93/14/5511	Žilina, 9.6.2014
EEČ : 2-43-280-2014

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	po tom, ako mu bolo uznesením Okresného súdu v Žiline pod sp. zn. 28Nt/2/2012-236 zo dňa 16.04.2013, právoplatné 25.06.2013  podľa § 299 ods. 1,tr. poriadku, § 73 ods. 1 Tr. zákona uložené ochranné ústavné psychiatrické liečenie, prevzal výzvu na nastúpenie ústavného ochrannéo liečenia do Psychiatrickej liečebne v XXXXX, na základe ktorej bol vyzvaný, aby nastúpil ochranné liečenie do 02.09.2013, bez vážneho dôvodu nenastúpil na ústavnné ochranné liečenie a na výkon ochranné liečenia bol dodaný až na základe príkazu súdu na jeho zadržanie dňa 07.11.2013, pričom dňa 19.12.2013 v čase okolo 10.30 h využil nepozornosť personálu liečebne a utiekol z liečebne do miesta bydliska,

	lebo obvinený nebol v čase činu pre nepríčetnosť trestne zodpovedný.

Odôvodnenie:
	Uznesením povereného príslušníka Obvodného oddelenia PZ Žilina- okolie sp. zn. ČVS: ORP-253/ZO-ZA-2014 zo dňa 27.01.2014 bolo podľa § 190 ods. 1 Tr. poriadku začaté trestné stíhanie a súčasne bolo podľa § 206 ods. 1 Tr. poriadku vznesené obvinenie XXXXX, nar. XXXXX pre prečin marenia výkonu úradného rozhodnutia podľa § 348 ods. 1 písm. e) Tr. zákona na tom skutkovom základe, ako je uvedené vo výrokovej časti tohto uznesenia. 

	Po skončení skráteného vyšetrovania poverený príslušník Obvodného oddelenia PZ Žilina- okolie predložil dňa 09.06.2014 na Okresnú prokuratúru v Žiline spisový materiál sp. zn. ORP-253/ZO-ZA-2014 spolu s návrhom na zastavenie trestného stíhania.

	Preskúmaním spisového materiálu bolo zistené, že návrh povereného príslušníka PZ je dôvodný, nakoľko výsledky skráteného vyšetrovania preukazujú, že sa stal skutok, pre ktorý sa trestné stíhanie vedie, tento skutok je činom, ktorý by inak bol trestný, ako aj to že ho  spáchal obvinený XXXXX, ale ten nebol v čase činu pre nepríčetnosť trestne zodpovedný. 

	Tento záver vyplýva z výpovede  obvineného XXXXX, svedkyne XXXXX,  znaleckého posudku znalcov XXXXX a XXXXX ako aj z obsahu ostatného spisového materiálu. 

	Obvinený XXXXX sa ku skutku priznal.

	Zo znaleckého posudku, ktorý vypracovali XXXXX a XXXXX na obvineného XXXXX vyplýva, že obvinený trpí a aj v čase spáchania skutku trpel závažnou duševnou poruchou- paranoidnou schizofreniou, s plíživým nástupom prodromálneho a iniciálneho štádia v prvej polovici tretieho decénia veku obvineného, pričom v dôsledku tejto poruchy obvinený nemohol rozpoznať protiprávnosť svojho konania a toto svoje konanie nemohol ovládať.  Obvinený formálne chádpe zmysel trestného konania, avšak vzhľadom k nedosiahnutej plnej remisii a k neúplnej nozognózii ( náhľadu chorobnosti), nie je u neho plné chápanie podstaty trestného konania dosiahnuté. Znalci ďalej uviedli, že pobyt obvineného na slobode je nebezpečný pre spoločnosť, avšak tým, že aktuálne vykonáva súdom nariadenú ochrannú psychiatrickú liečbu sa dosiahla sociálna remisia ochorenia, teda jeho sptrávanie je t.č. v podmienkach liečebne sociálne adaptívne, preto nedoporúčajú, aby bolo obvinenému uložené ochranné psychiatrické liečenie. 

	Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marcel Gondžur
prokurátor